TARTALOMJEGYZÉK

1. Bevezetés 3

2. Az EMGA-hoz rendelt címzett bevételek 3

3. Az ideiglenes szerkezetátalakítási összegekből származó bevételek (cukorágazat) 4

4. Az EMGA 2011. évi költségvetésének előzetes végrehajtására vonatkozó észrevételek 4

5. Az EMGA-hoz rendelt címzett bevételek felhasználása 9

6. Az ideiglenes szerkezetátalakítási összegekből származó bevételek felhasználása (cukorágazat) 9

7. A cukoripar szerkezetátalakítási alapjának felhasználása 10

8. Következtetések 10

1. melléklet: Az EMGA-előirányzatok ideiglenes felhasználása 2011. július 31-ig 11

Bevezetés

Az 1. melléklet bemutatja, hogy a 2010. október 16-tól 2011. július 31-ig tartó időszakban milyen szintű volt a költségvetés tényleges végrehajtása az 1290/2005/EK tanácsi rendelet[1] 20. cikkének rendelkezései alapján kialakított mutató szerinti kiadási profilhoz viszonyítva.

Az EMGA-hoz rendelt címzett bevételek

A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt szabályok értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre.[2]

A 2011. évi EMGA-költségvetés tartalmazta a Bizottság által készített legutóbbi becslést mind a piaci intézkedésekhez és közvetlen támogatásokhoz kapcsolódóan várható kiadások finanszírozásához szükséges előirányzatokra, mind pedig a szóban forgó költségvetési év során várhatóan befolyó címzett bevételekre és az előző költségvetési évből rendelkezésre álló címzett bevételek egyenlegének átvezetésére vonatkozóan. A Bizottság a 2011. évi költségvetésből az EMGA-előirányzatokra szánt összegre vonatkozó javaslatában figyelembe vette az összes címzett bevételt, és azt kérte, hogy 2011-ben az előirányzatok szintjének kiszámításakor a címzett bevételek becsült összege kerüljön levonásra a Bizottság által becsült EMGA-kiadásokból. A költségvetési hatóság elfogadta az új EMGA-költségvetést, amelynek előirányzatai magukban foglalták a várható címzett bevételeket.

A 2011. évi költségvetés kidolgozásakor a rendelkezésre álló címzett bevételek a Bizottság becslései szerint 1 247 millió EUR-t tettek ki. Nevezetesen:

- A 2011. költségvetési évben várhatóan keletkező címzett bevételeket a Bizottság 707 millió EUR-ra, a megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600 millió, illetve 88 millió EUR-ra, a tejilletékekből származó bevételeket pedig 19 millió EUR-ra becsülte.

- A címzett bevételeknek a 2010. évi költségvetési évből 2011-re várhatóan átvezetendő összege a becslés szerint 540 millió EUR.

A Bizottság a 2011. évi költségvetésben ezt az 1 247 millió EUR összegű bevételt két programra irányozta elő. Nevezetesen:

- 500 millió EUR-t a gyümölcs- és zöldségágazat termelői szervezeteinek működési alapjaira, illetve

- 747 millió EUR-t az egységes támogatási rendszerre.

E két programra vonatkozóan a költségvetési hatóság végül – a Bizottság javaslatával összhangban – 292 millió EUR összegű, illetve 30 389 millió EUR összegű előirányzatot fogadott el. Az elfogadott előirányzatok és a fenti címzett bevételek összege így a gyümölcs- és zöldségágazatban működő termelői szervezetek működési alapjai tekintetében 792 millió EUR, az egységes támogatási rendszer tekintetében pedig 31 136 millió EUR összegű becsült előirányzati szükségletnek felel meg.

A 2011. évi költségvetésnek a 2011. július 31-ig tartó időszakra vonatkozó ideiglenes végrehajtását bemutató mellékletben a gyümölcs- és zöldségágazat és a termeléshez nem kötődő közvetlen támogatások területének költségvetési előirányzatai tartalmazzák a fent említett két programra vonatkozóan elfogadott előirányzatokat; ezek összege 491,1 millió EUR-t, illetve 36 324 millió EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2011. évi költségvetésben szereplő teljes tervezett előirányzat 991,1 millió EUR-t tesz ki a zöldség- és gyümölcságazat területén, illetve 37 071 millió EUR-t a termeléshez nem kötődő közvetlen támogatások területén.

Az ideiglenes szerkezetátalakítási összegekből származó bevételek (cukorágazat)

A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Három gazdasági év – 2006–2007, 2007–2008 és 2008–2009 – esetében az egyes tagállamok piaci szereplőinek tulajdonában lévő cukor, inulinszirup és izoglükóz mennyiségi kvótáira vonatkozó szóban forgó összegek befizetésre kerültek az alapba. A 2011. évi költségvetés kidolgozása során a arra számítottak, hogy a 2010. költségvetési évről várhatóan 1 015 millió EUR kerül átvezetésre a 2011. évi költségvetésbe. A címzett bevételek 2011-re átvezetett, a cukoripar szerkezetátalakítási alapjába kerülő végső összege elérte az 1 044,8 millió EUR-t.

Az EMGA 2011. évi költségvetésének előzetes végrehajtására vonatkozó észrevételek

Az 1. melléklet bemutatja, hogy a 2010. október 16-tól 2011. július 31-ig terjedő időszakban a költségvetés előzetes végrehajtása milyen szinten állt. Az 1 melléklet a költségvetés előzetes végrehajtás szintjét összeveti az 1290/2005/EK tanácsi rendelet 20. cikkének rendelkezései szerint kialakított mutatón alapuló kiadási profillal. Az alábbiakban rövid magyarázat található egyes olyan költségvetési jogcímcsoportokhoz, amelyek a 2011. évi költségvetés végrehajtásának tényleges és becsült szintje között a legjelentősebb eltérést mutatják.

Piaci intézkedések

A mutató 2011. július 31-i szintje szerint az agrárpiaci intervencióra fordított összeg 81,1 millió EUR-val meghaladta az elfogadott költségvetési előirányzatok összegét. Ez az eltérés elsősorban a zöldség- és gyümölcságazatnak, valamint a marhahús- és sertéshús-ágazatnak tulajdonítható. Más ágazatok esetében ugyanakkor a vártnál alacsonyabb felhasználási szint figyelhető meg.

Gabona (−144,9 millió EUR)

Az ehhez a költségvetési jogcímcsoporthoz tartozó 2011. évi előirányzatok kihasználásának a vártnál alacsonyabb mértéke a 2010 decemberétől 2011 májusáig tartó, az intervenciós készletek terhére végrehajtott jelentős gabona-értékesítések eredménye. Az Európai Bizottság nyílt közbeszerzési eljárások keretében 2 551 000 tonna árpát és 88 000 tonna búzát értékesített, a 2011. évi költségvetésben becsültnél jelentősen magasabb áron. E magas árak jelentős nyereséget jelentenek a 2011. évi költségvetésben, és a költségvetés felhasználása szempontjából ugyanazon költségvetési jogcímcsoportban negatív összegként jelennek meg. A jelenlegi szakaszban a Bizottság úgy véli, hogy a szóban forgó nyereség e költségvetési tétel vonatkozásában a 2011. költségvetési év végén általános alulteljesítést fog eredményezni.

Az 1. mellékletben nem szereplő termékekre vonatkozó visszatérítések (−16,2 millió EUR)

E költségvetési tételnek a mutatóhoz viszonyított alulteljesítése arra vezethető vissza, hogy a cukor- és a tejágazat termékeire vonatkozó kiviteli engedélyekkel összefüggésben kevesebb kifizetés valósult meg a költségvetésben eredetileg becsült összeghez képest.

Élelmezési programok (+26,1 millió EUR)

Az előirányzatok gyorsabb felhasználása elsősorban arra vezethető vissza, hogy 2011-ben a szokásosnál magasabb összegeket fizettek ki a megelőző évi tervek alapján, illetve hogy az előző évhez képest változtak a támogatás 2011. évi elosztásának megszervezésére alkalmazandó szabályok. A mutató nem tükrözi ezeket a változásokat. 2011-ben júniusról májusra hozták előre az egyes tagállamoknak juttatott készletek 70%-ának felvételére vonatkozó határidőt. Ezenfelül úgy tűnik, hogy mivel a 2012. évi tervben jelenleg alacsonyabb összegek szerepelnek, a tagállamok teljes mértékben végre kívánják hajtani a 2011. évi tervet. Ebben a szakaszban azonban a Bizottság úgy véli, hogy a 2011. évi terv gyorsabb felhasználása nem vezetne a költségvetésben foglalt előirányzatok jelentős mértékű (vagy bárminemű) túlteljesítéséhez.

Rostnövények (+5,9 millió EUR)

Az ennél a költségvetési jogcímcsoportnál szereplő előirányzatoknak a vártnál gyorsabb felhasználása a gyapotágazati szerkezetátalakítási intézkedések következménye, amelyek végrehajtására először 2010-ben került sor, amely évben valamennyi kifizetés októberben történt. A 2011. évi mutató a 2010-es végrehajtási szinten alapul. 2011-ben ugyanakkor az ehhez a költségvetési jogcímcsoporthoz kapcsolódó kiadások egyenletesen emelkedtek a hónapok során (július végére a felhasználás 63%-ig emelkedett). Ez a végrehajtási szint nem fenyeget a költségvetési előirányzatok túllépésének veszélyével, mivel az előirányzatok a mennyiségi kvótákon és a jogszabályok által ezen intézkedésekre meghatározott pénzügyi felső határokon alapulnak.

Gyümölcs és zöldség (+229,8 millió EUR az elfogadott előirányzatokhoz képest)

Ez a végrehajtási szint a termelői szervezetek működési alapjaival összefüggő kiadásoknak tulajdonítható, amelyek finanszírozása a 2011. évi költségvetésben az elfogadott költségvetési előirányzatokból, valamint az e programhoz rendelt címzett bevételekből történik (megjegyzés: a részleteket lásd fentebb, a 2. pontban). Ez a végrehajtási szint annak a következménye, hogy a 2011. július 31-ig tartó időszakra vonatkozó mutatót azokra az elfogadott költségvetési előirányzatokra alkalmazzák, amelyek nem foglalják magukban az e területhez rendelt címzett bevételeket.

Jelenleg a Bizottság úgy ítéli meg, hogy az ágazat rendelkezésére álló összes előirányzat elegendő lesz a tagállamokban a 2011. évben várhatóan felmerülő kiadások fedezésére.

Az Olvasó kedvéért a Bizottság a mellékletben szereplő, az ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2011. július 31-i szintjét alkalmazták volna a szóban forgó ágazat finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 491,1 millió EUR összegű elfogadott költségvetési előirányzatokból és az ehhez az ágazathoz rendelt, 500 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 991,1 millió EUR összegű összes finanszírozásra alkalmazták volna, 121,6 millió EUR összegű alulteljesítés jelenne meg.

Az alulteljesítés egyrészt a termelői szervezetek működési alapjaival függ össze, amelyek esetében a kifizetés üteme kissé lassabb, mint a korábbi években, másrészt pedig az iskolagyümölcs-programmal, amelynél az intézkedés újszerűsége miatt még nincs meghatározott teljesítési szint. Meg kell azonban jegyezni, hogy az E. coli által okozott válságot követően a Bizottság által a gyümölcs- és zöldségágazatban elfogadott rendkívüli támogatási intézkedések egy része a termelői szervezetek működési alapjaiból, a fennmaradó része pedig ugyanazon költségvetési jogcímcsoporton belül egy másik jogcímből kerül finanszírozásra. Az e jelentés által lefedett időszakban a tagállamok még nem jelentettek be e válsággal összefüggő kiadást.

Ezenkívül a termelői csoportok előzetes elismeréséhez nyújtott támogatás címén teljesített kifizetések összege tovább nőtt az előző három évhez képest. E tétel tekintetében a 2011. költségvetési év végére jelentős túlteljesítés várható. Az ezen intézkedés kapcsán bejelentendő végleges kiadásokat várhatóan a 2011. évi költségvetésben az ágazat rendelkezésére álló előirányzatokból – többek között a címzett bevételekből – finanszírozzák majd.

Ösztönzés (−8,9 millió EUR)

A költségvetési előirányzatok szintjéhez és a mutató által 2011. július 31-én jelzett elméleti teljesítési profilhoz viszonyítva alulteljesítés figyelhető meg. A tagállamoktól érkezett közlemények alapján a Bizottság úgy véli, hogy a kifizetések a jövőben is ilyen ütemben folytatódnak, ami a költségvetési év végére e jogcímcsoport esetében alulteljesítést eredményez.

Tej és tejtermékek (–63,1 millió EUR)

A költségvetési előirányzatok szintjéhez és a mutató által 2011. július 31-én jelzett elméleti teljesítési profilhoz viszonyítva alulteljesítés figyelhető meg. Ez elsősorban az iskolatej-programmal függ össze, amelynek esetében a költségvetési előirányzatok a 2011. évi költségvetésről szóló tárgyalások során a Bizottság által kezdetben szükségesnek ítélt összeghez képest 10 millió EUR-val megnövekedtek. A költségvetésben bekövetkezett növekedés jelenleg nem tükröződik a tagállamok teljesítésében.

Ezenkívül a 2010 decemberétől 2011 márciusáig tartó időszakban az intervenciós készletek terhére végrehajtott soványtejpor-értékesítések a 2011. évi költségvetés kidolgozásakor eredetileg becsültnél magasabb árszinten történtek, és ezáltal nyereség keletkezett a 2011. évi költségvetésben. A jelenlegi szakaszban a Bizottság úgy véli, hogy a szóban forgó nyereség e költségvetési jogcímcsoport előirányzatai vonatkozásában a 2011. költségvetési év végén általános alulteljesítést fog eredményezni.

Marha- és borjúhús (+18,4 millió EUR)

Az ennél a költségvetési jogcímcsoportnál szereplő előirányzatoknak a mutató szintjéhez viszonyított gyorsabb felhasználása annak a következménye, hogy a 2010. október 16. utáni időszakban a vártnál nagyobb mennyiségű, export-visszatérítéssel támogatható áru exportálására került sor. Mivel a török piac megnyílt az EU húsipari termékei előtt, a 2010/2011-es WTO-évben jelentősen megélénkült az ezen a piacon kifejtett exporttevékenység. A Bizottság által az idén kiadott kiviteli engedélyek a 2011. évi költségvetés elkészítése idején becsültnél nagyobb mennyiségre szóltak. A Bizottság úgy véli, hogy ennél a költségvetési jogcímcsoportnál a 2011. költségvetési év végére általános túlteljesítés várható, amit más költségvetési tételeknél rendelkezésre álló előirányzatok átcsoportosításával kell majd fedezni.

Sertéshús, tojás és baromfi (+42,2 millió EUR)

Az ennél a költségvetési jogcímcsoportnál szereplő előirányzatoknak a mutató szintjéhez viszonyított gyorsabb felhasználása arra vezethető vissza, hogy a vártnál nagyobb mennyiségű, export-visszatérítéssel támogatható baromfi exportálására került sor. A Bizottság úgy látja, hogy ennél a költségvetési jogcímcsoportnál általános túlteljesítés keletkezik, amit más költségvetési jogcímeknél rendelkezésre álló előirányzatok átcsoportosításával kell majd fedezni.

A Bizottság továbbá jelenleg arra számít, hogy a 2011. januárban bevezetett, a sertéshús magántárolását támogató intézkedésre 2011-ben mintegy 50 millió EUR-t fog fordítani. A 2011. évi költségvetésben nem szerepeltek ehhez az intézkedéshez kapcsolódó előirányzatok, így annak fedezésére más költségvetési jogcímek előirányzataiból kell majd forrásokat átcsoportosítani.

Közvetlen támogatások

A közvetlen támogatásokra szánt előirányzatok felhasználása a mutató által 2011. július 31-én jelzett szinthez képest 354 millió EUR-ral volt magasabb.

Termeléshez nem kötődő közvetlen támogatások (+467,1 millió EUR az elfogadott előirányzatokhoz képest)

Az ágazat szükségleteinek fedezésére rendelkezésre álló előirányzatok összege 37 071 millió EUR-t tesz ki, beleértve az egységes támogatási rendszerhez rendelt 747 millió EUR bevételt is. (Megjegyzés: a részleteket lásd fentebb, a 2. pontban.)

Az egységes támogatási rendszernél a mutató szintjéhez képest túlteljesítés mutatkozik, amely a mutatónak az e területhez rendelt címzett bevételeket magukban nem foglaló elfogadott előirányzatokra történő alkalmazásával járó technikai hatás következménye. Az Olvasó kedvéért a Bizottság a mellékletben szereplő, az ideiglenes végrehajtásról szóló táblázatba *-gal jelölt lábjegyzetet iktatott be. Ez a lábjegyzet bemutatja, hogy mi lenne a helyzet, ha a mutató 2011. július 31-i szintjét alkalmazták volna a szóban forgó terület finanszírozása érdekében várhatóan rendelkezésre álló összes előirányzatra. Amint arra a fenti 2. pont rámutat, a szóban forgó ágazat számára várhatóan rendelkezésre álló összes finanszírozás a 36 324 millió EUR összegű elfogadott költségvetési előirányzatokból és az ágazathoz rendelt, 747 millió EUR összegűre becsült címzett bevételekből tevődik össze. Ennek megfelelően, ha a mutatót a szóban forgó ágazat számára várhatóan rendelkezésre álló 37 071 millió EUR összegű összes finanszírozásra alkalmazták volna, –278,3 millió EUR összegű (azaz 0,8 %-os) alulteljesítés jelenne meg.

A Bizottság jelenleg arra számít, hogy a termeléshez nem kötődő közvetlen támogatásokra rendelkezésre álló előirányzatokat a költségvetési év végéig alulteljesítik, mivel a tagállamok által bejelentett, a 68. cikk szerinti, termeléshez nem kötődő közvetlen támogatási intézkedésekkel összefüggő kiadások összege nem éri el a 2011. évi költségvetésben eredetileg előre jelzettet.

Egyéb közvetlen támogatások (–113,5 millió EUR)

Ebben az ágazatban a 2011. július 31-i állapot szerint alulteljesítés mutatkozik a mutató megfelelő szintjéhez képest. A Bizottság jelenleg arra számít, hogy az ágazat számára rendelkezésre álló előirányzatokat a költségvetési év végéig alulteljesítik, mivel a tagállamok által bejelentett, a 68. cikk szerinti, termeléstől függő különleges támogatási intézkedésekkel összefüggő kiadások összege nem éri el a 2011. évi költségvetésben előre jelzettet.

Egyéb kiadások

A korábbi évek számláinak számviteli vizsgálata (+301,1 millió EUR)

A jelenlegi végrehajtási szint a már elvégzett elszámolásokból eredő korrekcióknak a megfelelő mutató 2011. július 31-i szintjével való összehasonlításából következik.

Hangsúlyozni kell, hogy a Bizottság a 2011-re vonatkozó módosító indítványában -72 millió EUR összegben javasolt korrekciókat. A számviteli vizsgálati korrekcióknak a 2011. évi költségvetési viták során elfogadott végső összege elérte a –272 millió EUR-t.

A Bizottság jelenleg úgy véli, hogy a számlaelszámolási határozataiból (mostanra minden ilyen határozatot meghoztak) és a támogatások kifizetési határidejének a tagállamok általi be nem tartásából eredő korrekciók nem elegendőek a költségvetési viták eredményeképpen megállapított –272 millió EUR összegű negatív kiadás fedezésére. Sőt e határozatok eredményeképpen a Bizottságnak mintegy 64 millió EUR nettó összeget kell visszafizetnie, azaz ilyen összegű pozitív korrekciót kell végrehajtania a tagállamok javára. Ezenfelül a Bizottság által 2011-ben a megfelelőségi vizsgálatokkal összefüggésben hozott határozatok értelmében mintegy 4 millió EUR összegű pozitív korrekciót kell végrehajtani a tagállamok javára.

Ennélfogva a Bizottságnak megközelítőleg 335 millió EUR összegű, más EMGA-költségvetési jogcímekhez tartozó, de ott szükségtelennek bizonyuló pozitív költségvetési előirányzatot kell találnia ahhoz, hogy e költségvetési jogcím lezárása 2011-ben megtörténhessen.

Az EMGA-hoz rendelt címzett bevételek felhasználása

A mellékletben található táblázat azt mutatja, hogy 2011. július 31-én 1 595,7 millió EUR összegű címzett bevétel állt rendelkezésre. Nevezetesen:

- a megfelelőségi vizsgálatok határozatai szerinti korrekciókból származó bevételek összege 513,4 millió EUR-t tett ki. Ez a bevétel azonban mintegy 46,1 millió EUR-val csökkenni fog, miután a Bizottság úgy határozott, hogy kiigazít egy megfelelőségi vizsgálathoz kapcsolódó 2010. évi határozatot.

- A szabálytalanságok nyomán keletkezett bevételek összege körülbelül 155,9 millió EUR-t tett ki, amely jelentősen meghaladja a kezdetben becsült 88 millió EUR-t.

- Emellett mostanra a tejilletékből származó bevételek többsége befolyt, és összegük megközelítőleg 21,3 millió EUR-t tesz ki, ami némileg meghaladja az eredetileg becsült 19 millió EUR-t.

- Végezetül a 2010-ről 2011-re átvezetett címzett bevételek az eredetileg 540 millió EUR-ra becsült összeggel szemben 905,1 millió EUR-t tettek ki.

A Bizottság jelenlegi becslése szerint további, bár nem jelentős összegű címzett bevételek fognak még befolyni a szabálytalanságok kapcsán.

Az ideiglenes szerkezetátalakítási összegekből származó bevételek felhasználása (cukorágazat)

A jogszabályokkal összhangban 2009 novembere óta nem került sor újabb ideiglenes szerkezetátalakítási összegek beszedésére a tagállamoktól. Következésképpen a cukoripar szerkezetátalakítási alapja számára rendelkezésre álló összes címzett bevétel összege megegyezik a 2010. évi költségvetésből átvezetett összeggel, amely 1 044,8 millió EUR-t tesz ki (ez magasabb a 2011-es költségvetésben szereplő 1 015 millió EUR-nál, abból kifolyólag, hogy 2010 végén a kifizetések a vártnál alacsonyabbak voltak).

A cukoripar szerkezetátalakítási alapjának felhasználása

2011. július végéig a tagállamok a szerkezetátalakításra irányuló intézkedések támogatására, valamint a diverzifikációs és cukorfinomítási támogatások céljára 109,1 millió EUR összegű kifizetést teljesítettek.

Következtetések

Az EMGA 2011. évi költségvetési előirányzatainak ideiglenes végrehajtása a 2011. július 31-ig terjedő időszakban azt mutatja, hogy a tagállamok részére teljesített havi kifizetések 703,4 millió EUR összeggel meghaladták a költségvetés mutató szerinti felhasználási szintjét. 1 595,7 millió EUR összegű címzett bevétel áll rendelkezésre, amely magában foglalja az előző évről átvezetett címzett bevételeket is. Az EMGA céljára 2011-ben befolyt címzett bevétel azonban a fenti 5. pontban említett utólagos korrekcióval csökkenni fog. Jelenleg úgy tűnik, hogy az év során elérhetővé váló címzett bevételek összegét – a 2011. évi költségvetés kidolgozása idején vártnak megfelelően – a termelői szervezetek működési alapjaira szánt finanszírozás fedezésére, valamint az egységes támogatási rendszerre fogják fordítani.

E jelentés megírása idején a Bizottság fokozott figyelemmel kíséri a 2011. évi költségvetés végrehajtásának alakulását, és úgy véli, hogy a költségvetés bizonyos részeihez tartozó előirányzatoknak a tervezettnél alacsonyabb szintű felhasználása lehetővé teszi mind a számviteli és a megfelelőségi vizsgálattal kapcsolatos korrekciók (lásd a 4.3. pontot), mind az E. coli által okozott válságot követően a gyümölcs- és zöldségágazatban elfogadott rendkívüli támogatási intézkedések (lásd a 4.1.5. pontot) finanszírozását. Ez utóbbi intézkedések várhatóan mintegy 227 millió EUR-ba kerülnek majd, és a jelenlegi becslések szerint a tagállamok 215 millió EUR összeget elérő kiadásokat jelentenek be a 2011. költségvetési év végéig.

1. MELLÉKLET AZ EMGA-ELőIRÁNYZATOK IDEIGLENES FELHASZNÁLÁSA 2011. JÚLIUS 31-IG

[pic]

[1] HL L 209., 2005.8.11., 1. o.

[2] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).